Laach-vatn
Laach-vatn (þýska: Laacher See) er hringlaga gígvatn, um 2 km að þvermáli, í Rínarlandi-Pfalz, Þýskalandi. Laach-vatn er 24 km norðvestan við Koblenz, 37 km sunnan við Bonn og 8 km vestan við Andernach. Vatnið er í fjallgarðinum Eifel í austurhluta Eifel-eldfjalls. Gígurinn myndaðist við plínískt eldgos fyrir um 13.000 árum sem var 6 á VEI-kvarða, eða álíka stórt og eldgosið í Pínatúbó 1991. Gufuhverir á suðausturströnd vatnsins eru merki um eldstöð í dvala.

Lýsing 
Vatnið er sporöskjulaga og umkringt háum bökkum. Hraungrýtið var notað í myllusteina frá rómverskum tíma þar til tekið var að nota járnkefli til að valsa korn.

Á vesturbakkanum er Benediktínaklaustrið Maríuklaustrið við Laach (Abbatia Lacensis), stofnað árið 1093 af Hinriki 2. af Laach sem var af Lúxemborgarætt og fyrsti Pfalz-greifinn. Kastali hans stóð gegnt klaustrinu á austurbakka vatnsins.

Ekkert náttúrulegt frárennsli er úr vatninu, en göng voru grafin gegnum bakkann fyrir 1170. Þau hafa verið endurbyggð nokkrum sinnum síðan. Þau draga nafn sitt af Fulbert sem var ábóti klaustursins 1152-1177 og er talinn hafa gert þau fyrst.

Tilvísanir

Tenglar 

Stöðuvötn í Þýskalandi
Eldfjöll í Þýskalandi
Rínarland-Pfalz